text: Villingerød Kirke
  
  publiceret: 2023-06-17 00:34:39+02:00
  Villingerød Kirke er en sognekirke, som ligger ensomt, knap en kilometer nord for Villingerød.
  Den lille kirkegård er omgivet af teglstensmure mod nord og øst og hække mod syd og vest. Kirkegårdens hovedindgang er en port mod sydøst, og også mod nordøst findes der en port. Syd for kirkegården er der parkeringsplads, og ved kirkegårdens nordvesthjørne er der opført et kapel og et materielhus.
  Kirken er opført i 1906 efter tegning af arkitekten Vilhelm Holck. Kirken, som er bygget af teglsten, består af et kor, som noget utraditionelt ligger mod vest frem for mod øst, et skib og et tårn syd for skibets østende.
  Alle bygningsdelene er inspireret af romansk byggeri, hvilket ses ved den rigelige brug af rundbuede vinduer, ligesom både skibet og tårnet har rundbuede blændingsdekorationer på taggavlene, dvs. at de er udsmykkede med dekorative murnicher.
  Indvendigt præges kirken af sine stringente linjer og kølige farvevalg med hvide vægge og det karakteristiske, tøndehvælvede loft.
  Kirkens inventar er altovervejende fra opførelsestiden.
  Altertavlen er et maleri fra 1924 af Mogens Gad (1887-1931), som forestiller Kristus og den kananæiske kvinde, indsat i en ramme som er udsmykket med en trekantet gavl og to sæt snoede søjler.
  Stoleværket, dvs. kirkens bænke, er som med det meste af det øvrige inventar holdt i lyse blå og hvide farver, og er på gavlene udsmykket med udskårne vindrueklaser og korsblomster.
  Over skibets midtgang hænger et kirkeskib, Anna af Århus, som er fra 2017.